Shuhratbek Abdurahmonov kutubxonani 25 yanvarda ochishga buyruq berdi. Foto: Andijon viloyati hokimligi Andijon viloyati hokimi Shuhratbek Abdurahmonov yoshlar bilan uchrashuvda Andijon tumani, «Teraktagi» mahallasida istiqomat qiluvchi 12 yoshli kitobxon Asadillo Roziqov bilan suhbatlashdi. U kitob yetishmagani uchun «Yosh kitobxon» ko‘rik tanlovida eng yuqori natijani qo‘lga kirita olmaganini bildirdi. Shundan so‘ng, Shuhratbek Abdurahmonov mahallada kutubxona qurilishini, 1 oy ichida ochilishini, uni Asadillo Roziqovning o‘zi boshqarishini ma’lum qildi. «Otasiga ming rahmat, kitob yetmagani uchun ozgina qolib ketdim deyapti. O‘ziga mashina so‘ramayapti, o‘ziga ust-bosh so‘ramayapti mahallasiga kutubxona so‘rayapti… Joyni tanlaymiz, Xudo xohlasa bir oyda senga zo‘r kutubxona qilib beraman, o‘zing yurgizasan, bo‘ptimi?», dedi viloyat hokimi. Yakunda hokim kutubxonani 25 yanvar kuni ochilishini buyurdi.